**Ա Ր Ձ Ա Ն Ա Գ Ր ՈՒ Թ Յ ՈՒ Ն N 4**

Ք. Երևան, 05 ապրիլի, 2023 թվական

**Հայաստանի Հանրապետության սննդամթերքի անվտանգության տեսչական մարմնի (Տեսչական մարմին) կառավարման խորհրդի (Խորհուրդ) հերթական նիստի**

Մասնակցում են՝

Վ. Քերոբյան- ՀՀ էկոնոմիկայի նախարար (Խորհրդի նախագահ)

Լ. Նանուշյան – ՀՀ առողջապահության նախարարի առաջին տեղակալ (Խորհրդի անդամ)

Ա. Պողոսյան – ՀՀ ֆինանսների նախարարի տեղակալ (Խորհրդի անդամ)

Ա. Խոջոյան – ՀՀ էկոնոմիկայի նախարարի տեղակալ (Խորհրդի անդամ)

Ա. Առաքելյան – ՀՀ ԳԱԱ-ի Մոլեկուլային կենսաբանության ինստիտուտի տնօրեն, ավագ

 գիտաշխատող (Խորհրդի անդամ)

Մ. Սանդոյան - «ՓՄՁ համագործակցության ասոցիացիա» ՀԿ կառավարման խորհրդի

 անդամ (Խորհրդի անդամ)

|  |  |
| --- | --- |
| Վ.Ուռուտյան | - Հայաստանի ազգային ագրարային համալսարանի ռեկտոր (Խորհրդի անդամ) |

Կ. Չիլինգարյան - «Սպառողների խորհրդատվության կենտրոն» հասարակական

 կազմակերպության նախագահ (Խորհրդի անդամ)

Է. Բասենցյան - Տեսչական մարմնի իրավական աջակցության և

 փաստաթղթաշրջանառության վարչության փաստաթղթաշրջանառության

 բաժնի պետ

Հրավիրված են՝

Ա. Հայրապետյան – Տեսչական մարմնի ղեկավար

Տ․ Հակոբյան - ՀՀ վարչապետի աշխատակազմի տեսչական մարմինների

աշխատանքների համակարգման գրասենյակի ղեկավարի տեղակալ

Ա. Բաբայան – Ստանդարտացման և չափագիտության ազգային մարմնի տնօրենի պաշտոնակատար

Ա. Ասատրյան - Տեսչական մարմնի անասնաբուժության վարչության պետ

Ա. Նիկոյան - Տեսչական մարմնի բուսասանիտարիայի վարչության պետ

Մ. Երիցյան - Տեսչական մարմնի իրավական աջակցության և

 փաստաթղթաշրջանառության վարչության պետ

Ա. Ալթունյան- Տեսչական մարմնի ռիսկի գնահատման (կառավարման) և վերլուծությունների

 վարչության պետ

Գ. Վարդանյան - Տեսչական մարմնի սննդամթերքի անվտանգության վարչության պետի

 պարտականությունները կատարող

Հ. Սարգսյան – Որակի ապահովման վարչության պետի պարտականությունները կատարող

Ա․ Եղիազարյան - Տեսչական մարմնի էլեկտրոնային կառավարման և սպասարկման բաժնի պետ

Բացակայում էին ՝

|  |  |
| --- | --- |
|  Լ. Բալյան  | - ՀՀ արդարադատության նախարարի տեղակալ (Խորհրդի անդամ) |

Ա․Դանիելյան- ՀՀ վարչապետի աշխատակազմի տեսչական մարմինների

աշխատանքների համակարգման գրասենյակի ղեկավարի պարտականությունները կատարող (Խորհրդի անդամ)

Ողջունելով ներկաներին՝ նախարարը փաստեց, որ քվորումն ապահովված է և առաջարկեց այսուհետ կառավարման խորհրդի նիստերը համարակալել, ինչը կօգնի Խորհրդին՝ հասկանալ, թե ինչ պարբերականությամբ են կայանում դրանք:

Օրակարգային հարցերին անդրադառնալով՝ նախարարն առաջարկեց ներառել ևս 2 հարց՝ Ռուսաստանի Դաշնության կողմից կաթնամթերքի արտահանման նկատմամբ սահմանափակումների կիրառման և սահմանային թույլատվական փաստաթղթերի տրամադրման հետ կապված:

Տ. Հակոբյանն առաջարկեց օրակարգում քննարկել նաև Տեսչական մարմնի ենթակայությանը հանձնված «Հանրապետական անասնաբուժասանիտարական և բուսասանիտարական լաբորատոր ծառայությունների կենտրոն» ՊՈԱԿ-ի բյուջետային միջոցների վերաբաշխում կատարելու մասին հարցը, որը կարևոր է փորձաքննությունները պատշաճ և ժամանակին իրականացնելու համար:

Խորհրդի անդամների 8 կողմ ձայներով հաստատվեց օրակարգը՝ ներառելով 3 լրացուցիչ հարցերը:

1. ***Հայաստանի Հանրապետության սննդամթերքի անվտանգության տեսչական մարմնի կողմից 2022 թվականին իրականացված աշխատանքների ներկայացում***
2. ***Հայաստանի Հանրապետության սննդամթերքի անվտանգության տեսչական մարմնի 2022 թվականի 4-րդ եռամսյակի կատարողականի գնահատման արդյունքների ներկայացում***

------------------------------------------------------------------------------------------------------------------
( Վ. Քերոբյան, Ա. Հայրապետյան , Ա. Բաբայան, Մ. Սանդոյան, Կ. Չիլինգարյան, Ա. Առաքելյան, Ա. Խոջոյան, Լ. Նանուշյան, Տ. Հակոբյան,)

Ա. Հայրապետյանը մանրամասնորեն ներկայացրեց Տեսչական մարմնի կողմից 2022 թվականին իրականացված աշխատանքները և 2022 թվականի 4-րդ եռամսյակի կատարողականի գնահատման արդյունքները սահիկաշարի ցուցադրմամբ:

Ա․Հայրապետյանը ներկայացրեց Տեսչական մարմնի կողմից սննդամթերքի անվտանգության, անասնաբուժության և բուսասանիտարիայի բնագավառներում իրականացված պետական վերահսկողության վերաբերյալ տեղեկատվությունը, մանրամասն ներկայացնելով վերահսկողության իրականացման հիմքերը, արձանագրված արդյունքները, կիրառված սահմանափակումները, ձեռնարկված կանխարգելիչ միջոցառումները։ Շեշտադրեց, որ 2022 թվականի 2-րդ կիսամյակում ստուգումները և դիտարկումներն իրականացվել են Եվրասիական տնտեսական միության հանձնաժողովի իրավական բնույթի նորմատիվ իրավական ակտերի հիման վրա մշակված ստուգաթերթերի հիման վրա։

Առանձին տողով ներկայացվեց սպանդանոցների վերաբերյալ տեղեկատվությունը, և քանի որ ոլորտը խոցելի է, կտրուկ ավելացել է ստուգումների թիվը:

Խորհրդի անդամները մանրամասն քննարկեցին սննդային գործոնով պայմանավորված թունավորումներին առնչվող խնդիրները։

Լ. Նանուշյանը հայտնեց, որ Տեսչական մարմինը պետք է ունենա բոլոր դեպքերի հետ կապված եզրակացություններ: Նախորդ նիստերից մեկի ժամանակ նա խոսել է այս մասին և ասել, որ պետք է ներկայացվի, թե ինչ խնդիրներ են եղել, ինչ գործողություններ են կատարվել, ինչ քայլեր են ձեռնարկվել:

Նախարարը նշեց, որ անհրաժեշտ է պարզել, եթե արտադրողի մոտ խնդիր կա, բայց արդյոք հենց դա է եղել պատճառը: Յուրաքանչյուր դեպքի ժամանակ Տեսչական մարմնի դերը սկզբնաղբյուրը գտնելն է:

Նշվեց, որ Տեսչական մարմնի խնդիրն է բացահայտել դեպքի պատճառը, իրականացնել կանխարգելիչ միջոցառումներ:

Ա. Հայրապետյանը ներկայացրեց, որ թունավորումների հետագծելիությունը ապահովելու նպատակով խիստ կարևոր է թվայնացված համակարգերի առկայությունը, որը հնարավորություն կտա պարզել, թե որ փուլում է արձանագրվել պատճառը։

Նախարարը նշեց, որ համակարգ կառուցելը կլինի իդեալական լուծում: Այնուամենայնիվ, համակարգերը պիտի աշխատեն, թեկուզ ոչ թվային, փաստաթղթային եղանակով: Դեռևս մեկ տարի առաջ խոսել է թվայնացման գործիքի կիրառման անհրաժեշտության մասին, նախկին արձանագրության մեջ կարելի է հանդիպել, ուսումնասիրված բոլոր 15 դեպքերում էլ սանիտարական գրքույկների բացակայության և սանիտարահիգիենիկ նորմերի պահպանման խնդիրներ են եղել: Առաջարկվել է պոլիկլինիկաներից վերցնել սանիտարական գրքույկներ ունեցող անձանց տվյալները, Պետական եկամուտների կոմիտեից՝ սննդամթերք արտադրող ընկերություններում աշխատող մարդկանց տվյալները, համադրել, և որտեղ կա աշխատող, որը չունի սանիտարական գրքույկ, նույնականացնել այդ ընկերությունը, գնալ ոչ պլանային ստուգման: Կամ ավտոմատ եղանակով այդ ընկերությունը կստանա ծանուցում՝ ներկայացրեք պահանջվող փաստաթուղթը, այլապես կստանաք տուգանքի որոշում:

 Ա. Առաքելյանին հետաքրքրեց, թե կա արդյոք թունավորման դեպքում Տեսչական մարմնի գործողությունների արձանագրություն, թե ինչ քայլեր են արվում և ինչ հաջորդականությամբ: Եվ եթե այդ արձանագրության մեջ չկա, որ պետք է առաջին հերթին ստուգվի դեպքի վայրը, պետք է ավելացնել: Նշեց, որ ստուգաթերթերով թունավորման դեպքերի հետաքննություն չի կարող իրականացվել, դա կլինի սովորական ստուգում:

Նախարարը ևս շեշտեց, որ ստուգաթերթերով առաջնորդվելու պարագայում հնարավոր չէր լինի նման արդյունք ստանալ:

Տ. Հակոբյանը հիշեցրեց, որ նախորդ տարում «Պիցցա Տաշիր» ՍՊԸ թունավորման դեպքի առթիվ հետագծելիությամբ հասել էին մինչև օգտագործված հազարի (մարոլ) տերևները:

Ա. Հայրապետյանը նշեց, որ ինքն ավելի հակված է կարգավորման, քան տուգանքի կիրառման, և նպատակ ունի կարգավորման միջոցով հասնել դեպքերի նվազման:

Նախարարը խոսեց նաև ՎԱՎԿԿՀ համակարգի ներդրման կարևորության մասին։ Նախարարն ավելացրեց, որ կարող են խստացվել պահանջները:

Ա. Հայրապետյանը նշեց, որ Տեսչական մարմնի մասնագետների գիտելիքներն այդ ուղղությամբ ավելացնելու նպատակով փորձում են գտնել վերապատրաստողների, կազմակերպել վերապատրաստման գործընթացը:

Խորհրդի անդամների կողմից խիստ կարևորվեց սննդային գործոնով պայմանավորված աղիքային վարակիչ հիվանդությունների և թունավորումների արձանագրման դեպքերից հետո Տեսչական մարմնի կողմից իրականացվող քայլերի հաջորդականությունը սահմանող ուղեցույցի առկայությունը, հետագծելիության ապահովումը, ինչպես նաև նմուշառման գործընթացի ճիշտ կազմակերպումը։

***Նախարարի առաջարկությամբ խորհուրդը որոշեց հանձնարարել Ա․․Հայրապետյանին Խորհրդին ներկայացնել մանրամասն տեղեկանք 2022 թվականի ընթացքում արձանագրված սննդային գործոնով պայմանավորված աղիքային վարակիչ հիվանդությունների և թունավորումների վերաբերյալ։***

 Մանրամասն քննարկվեց նաև «Թեժ գծով» ստացված բողոքների հետագա ընթացքը։

Մ. Սանդոյանը նշեց, որ եթե ունենան զանգերի վերլուծություն, հաճախակի տրվող հարցերը հնարավոր կլինի առանձնացնել:

Ա․ Հայրապետյանը ներկայացրեց, որ ԵԱՏՄ տեխնիկական կանոնակարգերի մասին հաճախակի պարզաբանում են հեռախոսազանգով, էլեկտրոնային փոստով և դիմող քաղաքացու հետ հանդիպելով:

Ա. Հայրապետյանն առաջարկեց արդիական հարցերը պարբերաբար ներկայացնել կայքի ավելի մատչելի հասանելիություն ունեցող և տեսանելի հատվածներում:

***3․ Սահմանային պետական վերահսկողության շրջանակում թույլատվական փաստաթղթերի վերաբերյալ***

***—————————————————————————————————***

 Նախարարը հետաքրքրվեց, թե արդյոք պետք է Տեսչական մարմինն իրականացնի թույլատվական փաստաթղթերի տրամադրման գործընթացը, թե ոչ:

Ա. Հայրապետյանը պարզաբանեց, որ թույլատվական փաստաթուղթը տնտեսավարողը ստանում է նախօրոք՝ ԵԱՏՄ կարգավորումներով պայմանավորված: Ներմուծում հնարավոր է իրականացնել ԵԱՏՄ ռեեստրում ընդգրկված ընկերությունների արտադրանքը ներմուծելու դեպքում: Նախարարի հարցին, թե արդյոք այդ ռեեստրը առցանց չէ, և չի կարող տնտեսավարողն ինքը ստուգել այն, Ա. Հայրապետյանը պատասխանեց, որ ժամանակավոր սահմանափակում կիրառելու մասին տեղեկատվությունը ստանալուն պես դադարեցվում է նշված տարածքներից ներմուծման թույլտվության տրամադրումը:

 Ա. Հայրապետյանը նշեց, որ փաստաթուղթը տրամադրվում է տնտեսավարողներին՝ ներմուծման գործընթացում խնդիրներից հնարավորինս խուսափելու նպատակով:

Խոսվեց նաև սննդամթերքի անվտանգության, անասնաբուժության և բուսասանիտարիայի բնագավառներում քաղաքականության մշակման և վերահսկողական գործառույթների տարանջատման վերաբերյալ։

***4․ Ռուսաստանի Դաշնության կողմից կաթնամթերքի արտահանման նկատմամբ սահմանափակումների կիրառման վերաբերյալ***

***———————————————————————————————————***

Խորհրդի կողմից մանրամասն քննարկվեց կաթնամթերքի արտահանման շուրջ ստեղծված իրավիճակը։

Խոսելով Ռոսսելխոզնադզորի հրապարակման մասին, որ մեր երկրում իրանական սերուցքով արտադրված և Ռուսաստանի Դաշնություն արտահանված կարագը վտանգավոր է համարվում հանրային առողջապահության տեսանկյունից՝ Լ. Նանուշյանը հետաքրքրվեց, թե ինչու Տեսչական մարմինը վտանգ չի տեսնում:

Խորհրդի կողմից առաջարկվեց պետական վերահսկողություն իրականացնել կաթնամթերք արտադրող կազմակերպությունում։

***5. «Հայաստանի Հանրապետության սննդամթերքի անվտանգության տեսչական մարմնի կառավարման խորհրդի 2020 թվականի օգոստոսի 13-ի N 10 որոշման մեջ փոփոխություն և լրացումներ կատարելու մասին» Հայաստանի Հանրապետության սննդամթերքի անվտանգության տեսչական մարմնի կառավարման խորհրդի որոշման նախագիծը հաստատելու մասին***

(Ա. Հայրապետյան, Վ. Քերոբյան, Գ. Վարդանյան,Մ. Սանդոյան, Ա. Առաքելյան, Տ. Հակոբյան, Լ. Նանուշյան)

Ա. Հայրապետյանը ներկայացրեց հանրությունից ստացվող բողոքներին ընթացք տալու ներկա պահին գործող կարգավորումները։ Նշեց, որ գործող կարգում անհրաժեշտ է իրականացնել որոշակի փոփոխություններ, որոնց արդյունքում հնարավոր կլինի առավել արագ կազմակերպել բողոքների արձագանքման գործընթացը։ Սահմանվում են բողոքների գնահատման չափանիշներ, որոնց դեպքում արձագանքումը նախատեսվում է իրականացնել 1-օրյա ժամկետում:

Տ. Հակոբյանը իրավիճակը համեմատեց արտակարգ ռեժիմով աշխատանքային գրաֆիկի հետ:

Նախարարն առաջարկեց անհրաժեշտության դեպքում հանդես գալ օրենքում փոփոխություն կատարելու առաջարկով, որպեսզի գործընթացը հնարավորինս պարզեցվի:

 ***Խորհրդի անդամների 8 կողմ ձայներով որոշվեց հաստատել «Հայաստանի Հանրապետության սննդամթերքի անվտանգության տեսչական մարմնի կառավարման խորհրդի 2020 թվականի օգոստոսի 13-ի N 10 որոշման մեջ փոփոխություն և լրացումներ կատարելու մասին» Հայաստանի Հանրապետության սննդամթերքի անվտանգության տեսչական մարմնի կառավարման խորհրդի որոշման նախագիծը։***

6․ Հայաստանի Հանրապետության սննդամթերքի անվտանգության տեսչական մարմնի 2023 թվականի գնումների անվանացանկի փոփոխությանը համաձայնություն տալու վերաբերյալ

(Ա. Հայրապետյան, Ա. Առաքելյան, Մ. Սանդոյան, Վ. Քերոբյան)

 Ա. Հայրապետյանը ներկայացրեց, որ Տեսչական մարմնի 2023 թվականի գնումների անվանացանկի փոփոխությունը պայմանավորված է շուկայում վառելիքի գնի փոփոխությամբ:

 Մ. Սանդոյանը հետաքրքրվեց, թե արդյոք հնարավոր չէ խնայել այդ գումարը և ուղղորդել այլ խնդրի լուծման համար:

 Ա. Հայրապետյանը պարզաբանեց, որ վառելիքի ավել ծախսի կանխատեսումը պայմանավորված է արագ արձագանքման խմբի աշխատանքի ծավալի աճով, որը ենթադրվում է նշված փոփոխությունից հետո:

 ***Նախարարի առաջարկությամբ խորհուրդը որոշեց հավանություն տալ Տեսչական մարմնի 2023 թվականի գնումների անվանացանկի փոփոխությանը*** ***հանձնարարել Ա․․Հայրապետյանին 2-3 ամսվա ընթացքում ուսումնասիրել դինամիկան և հունիս ամսվա սկզբին Խորհրդին ներկայացնել հաշվետվություն, ըստ որի կարելի է անհրաժեշտության դեպքում կատարել ճշգրտումներ:***

***7․ Սննդամթերքի անվտանգության բնագավառին առնչվող «Հետք» հետաքննող լրագրողներ լրատվական կայքի հրապարակումների վերաբերյալ***

(Ա. Հայրապետյան, Ա. Բաբայան, Լ. Նանուշյան, Կ. Չիլինգարյան, Ա. Առաքելյան, Մ. Սանդոյան, Վ. Քերոբյան)

 Ա. Հայրապետյանը ներկայացրեց «Հետք» հետաքննող լրագրողներ լրատվական կայքում կաթնաշոռի և թթվասերի փորձաքննության արդյունքների վերաբերյալ հրապարակումից հետո Տեսչական մարմնի կողմից իրականացված գործողությունները և դրանց արդյունքները։

 Լ․ Նանուշյանը նշեց, որ շատ կարևոր խնդիր է և պետք է առանձնակի ուշադրության արժանացնել։

 Քննարկվեց նմուշառման և լաբորատոր փորձաքննությունների իրականացման ընթացակարգերը։

 Նախարարը նշեց, որ անհրաժեշտ է մանրամասն ուսումնասիրել «Հետք» հետաքննող լրագրողներ լրատվական կայքի կողմից իրականացված ողջ գործընթացը և ձևավորել դիրքորոշում։

 Միաժամանակ Նախարարն առաջարկեց «Հետք» հետաքննող լրագրողներ լրատվական կայքին ուղարկել պաշտոնական գրություն՝ խնդրելով նկարագրել իրենց նախաձեռնած գործընթացի քայլերը:

 ***Նախարարի առաջարկությամբ Խորհուրդը որոշեց հանձնարարել Ա․ Հայրապետյանին՝ «Հետք» հետաքննող լրագրողներ լրատվական կայքին ուղարկել պաշտոնական գրություն՝ խնդրելով նկարագրել գործընթացի քայլերը։***

 ***8. Հայաստանի Հանրապետության սննդամթերքի անվտանգության տեսչական մարմնի որակի ապահովման վարչության 2022 թվականի 2-րդ կիսամյակի հաշվետվությանը հավանություն տալու վերաբերյալ։***

***————————————————————————————————————***

 ***Քննարկելով հաշվետվությունը՝ Խորհրդի անդամների 8 կողմ ձայներով որոշվեց հավանություն տալ Հայաստանի Հանրապետության սննդամթերքի անվտանգության տեսչական մարմնի որակի ապահովման վարչության 2022 թվականի 2-րդ կիսամյակի հաշվետվությանը։***

Խորհրդում մանրամասն քննարկվեց նաև կենդանիների սպանդանոցային մորթի և դրա նկատմամբ Տեսչական մարմնի կողմից իրականացվող վերահսկողության գործընթացը։

Նախախարը Խորհրդի անդամներին տեղեկացրեց, որ հարցը տարիներ շարունակ գտնվում է Հայաստանի Հանրապետության վարչապետի ուշադրության կենտրոնում։

Ա․Հայրապետյանը հայտնեց, որ ներկա պահին խնդրի լուծման ուղղությամբ աշխատանքներ են տարվում, մասնավորապես նախատեսվում է կատարել ծրագրային և օրենսդրական փոփոխություններ։ Հայտնեց, որ համագործակցում են նաև Պետական եկամուտների կոմիտեի հետ։

Նախարարն առաջարկեց ուսումնասիրել նաև միջազգային փորձը և 1-ամսյա ժամկետում ուրվագծել անելիքները, քայլերի հաջորդականությունը:

***Խորհուրդը որոշեց հանձնարարել Ա․ Հայրապետյանին՝ ուսումնասիրել սպանդանոցային մորթի կազմակերպման գործընթացի վերաբերյալ միջազգային փորձը, 1-ամսյա ժամկետում ուրվագծել անելիքները, ներկայացնել քայլերի հաջորդականությունը, 2-ամսյա ժամկետում ներկայացնել խնդիրների լուծման հստակ մոտեցումներ:***

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ԷԿՈՆՈՄԻԿԱՅԻ ՆԱԽԱՐԱՐ,

ՍՆՆԴԱՄԹԵՐՔԻ ԱՆՎՏԱՆԳՈՒԹՅԱՆ

ՏԵՍՉԱԿԱՆ ՄԱՐՄՆԻ ԿԱՌԱՎԱՐՄԱՆ

ԽՈՐՀՐԴԻ ՆԱԽԱԳԱՀ Վ. ՔԵՐՈԲՅԱՆ

ԽՈՐՀՐԴԻ ՔԱՐՏՈՒՂԱՐ Է․ԲԱՍԵՆՑՅԱՆ